1. ความเสี่ยงด้านการประกอบธุรกิจ

1.1 การตลาดและภาวะการแข่งขัน

สภาพตลาดในปัจจุบันมีผู้ผลิตชิ้นส่วนยางอุตสาหกรรม
และผู้ผลิตยางนอก-ยางในรถจักรยานยนต์อยู่หลายรายด้วยกัน ถึงแม้ว่าบริษัทฯ
จะเป็นผู้นำด้านการตลาดในอุตสาหกรรมนี้ รวมทั้งเครื่องหมายการค้า “IRC” ที่เป็นที่ยอมรับก็ตาม
อย่างไรก็ดีบริษัทฯ ยังคงตระหนักถึงความเสี่ยงนี้ บริษัทฯ
จึงไม่หยุดนิ่งยังดำเนินการพัฒนาและวิจัยเพื่อรักษาและพัฒนามาตรฐานสินค้าให้มีคุณภาพที่ดีที่สุดต่อไป
อีกทั้งยังค้นคว้าวิจัยพัฒนาสินค้าใหม่ๆ
และเทคโนโลยีที่ทันสมัยเพื่อตอบสนองต่อความต้องการของตลาดได้อย่างรวดเร็ว
ตลอดจนรักษาความสัมพันธ์อันดีระหว่างบริษัทแม่ที่มีต่อกลุ่มอุตสาหกรรมผู้ผลิตรถยนต์และรถจักรยานยนต์ในประเทศญี่ปุ่น
ซึ่งเป็นการเพิ่มช่องทางธุรกิจให้กับบริษัทฯ ได้เป็นอย่างดี

นอกจากนี้แล้วในด้านการดำเนินธุรกิจ บริษัทฯ มีขยายฐานกลุ่มลูกค้าในตลาดต่างๆ หลายกลุ่ม เช่น
กลุ่มผู้ประกอบรถยนต์และรถจักรยานยนต์ (OEM) กลุ่มตลาดทดแทน และกลุ่มต่างประเทศ ฯลฯ
อันเป็นการถ่วงดุลเพื่อลดความเสี่ยงที่อาจเกิดขึ้นในอนาคต

2.  ความผันผวนของราคาวัตถุดิบ

ความผันผวนของราคาวัตถุดิบนับเป็นปัจจัยเสี่ยงที่สำคัญต่อการทำกำไรของบริษัทฯ
เพราะต้นทุนหลักของบริษัทฯ คือ ต้นทุนวัตถุดิบ วัตถุดิบหลักของบริษัทฯ ประกอบด้วย ยางสังเคราะห์
ยางธรรมชาติ เขม่าดำ และเคมีภัณฑ์ ในปี 2549
ราคาน้ำมันดิบในตลาดโลกมีการปรับตัวขึ้นอย่างรุนแรงและต่อเนื่อง
ส่งผลกระทบโดยตรงต่อราคาวัตถุดิบที่มีน้ำมันเป็นฐานอย่างยางสังเคราะห์ เขม่าดำ และเคมีภัณฑ์
ปรับตัวสูงขึ้นในทิศทางเดียวกัน
ผลกระทบจากการขึ้นราคายางสังเคราะห์ส่งผลให้ปริมาณความต้องการยางธรรมชาติเพื่อใช้เป็นวัตถุดิบทดแทนเพิ่มสูงขึ้นด้วย
แต่เนื่องจากสภาพภูมิอากาศที่มีฝนตกติดต่อกัน การเกิดโรคระบาดในสวนยาง
และความต้องการใช้ยางธรรมชาติในหลายๆ
ประเทศโดยเฉพาะประเทศจีนที่มีความต้องการถึงปีละประมาณ 2 ล้านตัน
ส่งผลให้เกิดภาวะขาดแคลนผลผลิตไม่เพียงพอต่อความต้องการทำให้ราคายางธรรมชาติเกิดความผันผวนและปรับตัวสูงขึ้นอย่างต่อเนื่อง

ปัจจัยเสี่ยงเหล่านี้เป็นปัจจัยจากภายนอกที่บริษัทฯ ไม่สามารถควบคุมได้ แต่บริษัทฯ
ได้พยายามที่จะบริหารความเสี่ยงโดยการติดตามราคาน้ำมันดิบและยางธรรมชาติอย่างใกล้ชิด
คาดการณ์แนวโน้มราคาในอนาคต
รวมถึงไม่ยึดอยู่กับแหล่งวัตถุดิบรายใดรายหนึ่งแต่พยายามหาแหล่งวัตถุดิบใหม่ที่มีราคาถูกลงแต่คุณภาพยังคงเดิม
วิจัยผลิตภัณฑ์ใหม่ๆ เพื่อสร้างมูลค่าให้สูงขึ้น
ใช้เทคโนโลยีในเชิงวิศวกรรมเพื่อลดต้นทุนในการผลิตและใช้วัตถุดิบอย่างคุ้มค่าให้มากที่สุด
ตลอดจนดำเนินการเจรจาขอปรับขึ้นราคาสินค้ากับลูกค้าร่วมกับทำการตลาดเชิงรุกเพิ่มยอดขายให้มากขึ้น

1.3 แหล่งเงินทุน

บริษัทฯ
ให้ความสำคัญกับสภาพคล่องทางการเงินให้เพียงพอต่อการลงทุนและรองรับต่อการเติบโตของอุตสาหกรรมยานยนต์
และยอดจำหน่ายของบริษัทฯ ในอนาคต บริษัท ฯ
จึงจัดทำแผนการเงินสำหรับการประมาณความเพียงพอของกระแสเงินสด แต่อย่างไรก็ตามบริษัทฯ
ยังคงประสานงานกับสถาบันการเงินเพื่อเปิดวงเงินสินเชื่อรองรับไว้ในระดับหนึ่ง
ภายใต้เงื่อนไขไม่มีหลักทรัพย์ค้ำประกัน

2. ความเสี่ยงด้านการเงิน

2.1 ความเสี่ยงจากอัตราแลกเปลี่ยน

เนื่องจากบริษัทมีการนำเข้าวัตถุดิบเพื่อใช้ในการผลิตมาจากต่างประเทศ
ซึ่งส่วนใหญ่เป็นสกุลเงินดอลลาร์สหรัฐและเยนญี่ปุ่น บริษัทฯ
ยังคงมีความเสี่ยงทางด้านอัตราแลกเปลี่ยนอยู่บ้าง อย่างไรก็ตามบริษัทฯ
ได้เตรียมมาตรการป้องกันความเสี่ยงดังกล่าวโดยการทำสัญญาซื้อขายเงินตราต่างประเทศไว้ล่วงหน้าบางส่วน
ในการตัดสินใจทำสัญญาซื้อขายดังกล่าวขึ้นอยู่กับคณะกรรมการบริหารเป็นผู้พิจารณาอนุมัติในการดำเนินการ
ซึ่งประเมินจากสภาวการณ์เศรษฐกิจและแนวโน้มอัตราแลกเปลี่ยนในช่วงนั้น ๆ
ตลอดจนได้คำปรึกษาและการดูแลจากบริษัทผู้เชี่ยวชาญด้านการเงิน

2.2 ความเสี่ยงจากอัตราดอกเบี้ย

ความเสี่ยงจากอัตราดอกเบี้ยนี้เกิดจากความผันผวนของอัตราดอกเบี้ยในตลาดในอนาคต
ซึ่งจะส่งผลกระทบต่อการดำเนินงานและกระแสเงินสดของบริษัทฯ อย่างไรก็ตาม บริษัทฯ
ได้ดำเนินการปิดความเสี่ยงจากอัตราดอกเบี้ยเงินกู้ระยะยาวและระยะสั้นบางส่วน
แต่ยังคงเหลือเงินกู้ระยะสั้นส่วนน้อยที่บริษัทฯ มิได้ปิดความเสี่ยง

3. ความเสี่ยงด้านการให้สินเชื่อ

บริษัทฯ มีความเสี่ยงด้านการให้สินเชื่อที่เกี่ยวเนื่องกับบัญชีลูกหนี้การค้า อย่างไรก็ตามบริษัทฯ
เชื่อว่าจะไม่ได้รับความเสียหายที่เป็นสาระสำคัญจากการรับชำระจากลูกหนี้
เนื่องจากลูกหนี้ส่วนใหญ่มีความสามารถในการชำระหนี้ดี แต่อย่างไรก็ตามบริษัทฯ
ก็บริหารความเสี่ยงโดยการตรวจสอบความสามารถในการชำระเงิน สภาพคล่อง
และประวัติของลูกค้า
และกำหนดวงเงินสินเชื่อทางการค้าของลูกค้าแต่ละรายก่อนการอนุมัติการทำธุรกรรมเพื่อเป็นการปิดความเสี่ยงในระดับหนึ่ง